32002R1446
L 213/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1446/2002 НА КОМИСИЯТА
от 8 август 2002 година
относно суспендирането и отварянето на тарифни квоти, приложими към вноса в Общността на някои преработени селскостопански продукти с произход от България и за изменение на Регламент
(ЕО) № 1477/2000
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993, за определяне на търговския режим, приложим към някои стоки, получени чрез преработване на селскостопански продукти (1), последно изменен с Регламент (ЕО) № 2580/2000 (2), и по-специално член 7, параграф 2 от него,
като взе предвид Решение 1999/278/ЕО на Съвета от 9 март 1999 г. относно сключването на протокол за адаптиране на търговските аспекти от Европейското споразумение между Европейските общности и техните държави-членки, от една страна, и Република България, от друга страна, за да се вземе предвид присъединяването на Република Австрия, Република Финландия и Кралство Швеция към Европейския съюз, както и резултата от преговорите за селското стопанство от Уругвайския кръг, включващ подобрения в съществуващия преференциален режим (3), и по-специално, член 2 от него,
като има предвид, че:
(1)
Протокол № 3 от Европейското споразумение за асоцииране между Европейските общности и техните държави-членки, от една страна, и Република България, от друга страна, одобрено с Решение 94/908/ЕОВС, ЕО, Евратом на Съвета и на Комисията (4), определя търговския режим за преработените селскостопански продукти, изброени в него.
(2)
С Решение № 2/2002 на Съвета за асоцииране Европейски съюз - България от 1 юли 2002 г. относно подобренията на търговските режими за преработени селскостопански продукти, такива, каквито са предвидени в Протокол № 3 от европейското споразумение (5), бе изменен Протокол № 3 от Европейското споразумение в частта му, засягаща обема на тарифните квоти, както и системата за изчисляване на намалените селскостопански компоненти и на допълнителните мита. Промените се прилагат от 1 септември 2002 г.
(3)
Следователно, уместно е да се суспендира прилагането на тарифните квоти, приложими към вноса в Общността на продукти с произход от България, отворени за 2002 г. с Регламент (ЕО) № 2542/2001 (6), и да се отворят нови годишни квоти, предвидени в приложение I към Протокол № 3. Като се има предвид, че за 2002 г. новите тарифни квоти ще могат да бъдат отворени едва от 1 септември 2002 г., уместно е те да бъдат намалени за 2002 г. в съответствие с вече изтеклия период.
(4)
Следва да се предвиди, че тарифните квоти, отворени за България, се управляват в съответствие с Регламент (ЕО) № 2454/93 на Комисията от 2 юли 1993 г., относно разпоредбите за прилагането на Регламент (ЕИО) № 2913/92 на Съвета, за създаване на Митнически кодекс на Общността (7), последно изменен от Регламент (ЕО) № 444/2002 (8).
(5)
Уместно е да се премахнат намалените селскостопански компоненти, както и допълнителните мита, приложими от 1 юли 2000 г. към вноса в Общността на стоки, обхванати от Регламент (ЕО) № 3448/93, които са били определени в рамките на Европейското споразумение с България от Регламент (ЕО) № 1477/2000 на Комисията (9), последно изменен с Регламент (ЕО) № 748/2002 (10).
(6)
Регламент (ЕО) № 1477/2000 трябва да се измени съответно.
(7)
Мерките, предвидени в настоящия регламент, съответстват на становището на Управителния комитет по хоризонталните въпроси, свързани с търговията с преработени селскостопански продукти извън приложение I,
ПРИЕ НАСТОЯЩИЯ РЕГЛАМЕНТ:
Член 1
Прилагането на тарифните квоти, отворени с приложение V към Регламент (ЕО) № 2542/2001, се суспендира от 1 септември 2002 г.
Член 2
Тарифните квоти на Общността за продукти с произход от България, фигуриращи в приложението, се отварят с освобождаване от митни сборове, за всяка година от 1 януари до 31 декември.
За 2002 г. те ще бъдат намалени в съответствие с изтеклия период в цели месеци.
Член 3
Тарифните квоти на Общността, визирани в член 2, се управляват от Комисията в съответствие с членове 308 буква а), 308 буква б) и 308 буква в) от Регламент (ЕИО) № 2454/93.
Член 4
Регламент (ЕО) № 1477/2000 се изменя, както следва:
1.
в член 2 се премахва пети параграф.
2.
премахват се приложения ХI и ХII.
Член 5
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 септември 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 август 2002 година.